ประกันสังคม โอนเงินสมทบส่วนที่ผู้ประกันตนมาตรา 40 จ่ายไว้เกินคืนเข้าบัญชีพร้อมเพย์ไปแล้วกว่า 2.9 ล้านราย
นายบุญสงค์ ทัพชัยยุทธ์ เลขาธิการสำนักงานประกันสังคม กระทรวงแรงงาน เปิดเผยถึงผลการดำเนินงานคืนเงินสมทบของผู้ประกันตนมาตรา 40 ที่นำส่งเงินสมทบไว้เกินจำนวนที่ต้องชำระ โดยวิธีการโอนเงินผ่านบัญชีพร้อมเพย์ที่ผูกกับเลขบัตรประจำตัวประชาชน โดยในรอบแรกโอนไปแล้ว เมื่อวันที่ 8–11 สิงหาคม 2565 ให้ผู้ประกันตนมาตรา 40 จำนวน 2,884,909 ราย และรอบที่ 2 ในวันที่ 14 กันยายน 2565 ที่ผ่านมา โอนเงินคืนให้ผู้ประกันตนมาตรา 40 อีกจำนวน 25,293 ราย โดยโอนเงินสำเร็จรวมทั้ง 2 รอบ มีผู้ประกันตนมาตรา 40 ได้รับเงินคืนแล้ว 2,910,202 ราย รวมเป็นจำนวนเงินกว่า 407,000,000 บาท พร้อมย้ำไปยังผู้ประกันตนมาตรา 40 ถึงการจ่ายเงินสมทบอย่างต่อเนื่องสม่ำเสมอทุกเดือน จะทำให้ได้รับสิทธิประโยชน์จากสำนักงานประกันสังคมอย่างครบถ้วนทุกกรณี โดยสามารถจ่ายเงินสมทบผ่านหลากหลายช่องทางที่สะดวกเช่นที่ เคาน์เตอร์เซอร์วิส (7-11) และเคาน์เตอร์ธนาคารเพื่อการเกษตรและสหกรณ์การเกษตร (ธ.ก.ส.)หรือผ่าน Mobile Application Shopee/Shopee Pay หรือผู้ประกันตนสามารถผูกบัญชีเงินฝากกับธนาคารก็สามารถชำระเงินสมทบได้ฟรีไม่เสียค่าธรรมเนียม ทั้งนี้ เมื่อชำระเงินสมทบแล้วสามารถตรวจสอบใบเสร็จรับเงินได้ที่เว็บไซต์สำนักงานประกันสังคม https://intranet.sso.go.th/itrerc สอบถามรายละเอียดเพิ่มเติมโทรสายด่วน 1506 ให้บริการทุกวัน ตลอด 24 ชั่วโมง